ཆོས་ལུང་བྱང་རྩེའི་སྒྲུབ་སྡེ་སྤྱི་ལ་ཕུལ་བ། སྭསྟི། ཆོས་ལུང་བྱང་རྩེའི་སྒྲུབ་པོ་རྣམས་ཀྱི་ངེས་རྒྱུ་ལ། འོ་སྐོལ་གྱི་གནས་འདི། ཧེ་རུ་ཀ་མངོན་པར་བཀོད་པའི་ཞིང། རྡོ་རྗེ་ཕག་མོ་ཆང་གིས་མཆོད་པའི་ཕོ་བྲང་ཡིན་པས། གསང་སྔགས་ཉམས་ལེན་གྱི་གནས་མཆོག་ཁྱད་པར་ཅན་དུ་ཡོད་ལགས་པ། གསང་ནས་སེམས་ལ་བཞག་དགོས། གནས་ཀྱི་བྱིན་བརླབས་མི་ཉམས་པའི་རིམ་གཉིས་ཟབ་མོའི་རྣལ་འབྱོར་ལ་ནན་ཏན་མཁྱེན། དེའང་འཆར་སྒོ་དག་པའི་ཞིང། རང་ཡི་དམ་ལྷ་ཡི་ང་རྒྱལ་དཔའ་མི་ཞུམ་པ་གནང་དགོས། སངས་རྒྱས་ང་རྒྱལ་རྣལ་འབྱོར་གྱིས། །སངས་རྒྱས་ཉིད་ནི་ངེས་པར་གྲུབ། །ཅེས་དང། རྣལ་འབྱོར་ཆེ་མཆོག་ཧེ་རུ་ཀ།།ཡུལ་ཕྱོགས་གང་དུ་གནས་གྱུར་བ། །ཡུལ་ངན་ཀླ་ཀློ་ཡིན་ན་ཡང། །ཡུལ་དེ་ཡོངས་སུ་དག་པ་ཡིན། །གསུངས་པས། སྤྱིར་བདེ་མཆོག་གི་རྣལ་འབྱོར་བ་གཅིག་གིས་གནས་བྱིན་གྱིས་བརླབ་དགོས་དགོས་ཀྱང། རང་རེ་ཤེས་རབ་དང། འདུན་པ་དང། བརྩོན་འགྲུས་གང་ཆུང་བ་གཅིག་ཏུ་འཚོགས་པར་འདུག་པས། བདེ་མཆོག་ལྷ་ལྔའི་ཆོག་ཆུང་ལ་ཡང། དཀའ་ཚེགས་དེ་ཙམ་རང་བྱུང་བས་ཡིད་མུག་བྱུང་བ་ལགས་དུས། རྣལ་འབྱོར་མའི་མངོན་རྟོགས་ཤོག་ཆུང་བཞི་ལ་བརྟེན་བཅས། ཨོཾ་གསུམ་མའི་སྔགས་ཅི་འགྲོ་བྱེད་པ་འདི། བདེ་མཆོག་བསྡུ་ན་རྣལ་འབྱོར་མར་འདུས་ཙམ་ལ་རེ་སོ་བྱས་པ་ལགས། གནས་འདི་བདེ་མཆོག་གི་ཡིན་པས། ཆོས་ལུང་བྱང་རྩེར་བཀའ་ཆོས་གནང་བའི་ཁྲིད་ཀྱི་ཐོག་མ་དེ་མིང་བཀྲ་བཟང་བ་དྲུང་ནས་དོན་ཡོད་རྡོ་རྗེ་ལ་ཐོག་མར་གསུངས་ཤིང། ངའི་ན་ནིང། རང་རེའི་དབོན་རུལ། ཁྱི་མི་རིའི་མགོ་བྱས། ཁྱེད་རང་ཡོ་ལ་བཤད་པ་དེ་ཡིན། དའི་ཆ་དབྱར་འདི་ན་ང་སུ་དང་མི་འཕྲད། རྗེ་རྭ་སྟོན་གསུང་བའི་དབེན་པ་མཆོག་གཅིག་རྒྱལ་པོའི་ཕོ་བྲང་ན། གསུང་བ་དེ་རང་གི་ལུང་བསྟན་ན་འཁྱིལ་གདའ། ཨ་ལ་ལ་སུས་གཡེང་བ་མེད་པའི་སེམས་བདེ་བ་དགའ་བ། སྤྲོ་བ་སྐྱིད་པ་ཟེར་བ་དེ། དིང་སང་འདུག་ལགས། མི་དང་མི་འཕྲད་པ་ལ་སྒྲིབ་མེད་དྭངས་པའི་ཤེས་པ་དྲུང་པོ་གཅིག་ནང་ནས་འཆར་ཀྱིན་སྣང། དབྱར་ཀ་ཆོས་ཀྱང་སྤུ་ཙམ་རྣམ་གཡེང་མེད། ཇ་ལྟོ་ལ་ནི་རེ་དྭོགས་མི་དགོས། ས་གཡོས་ཁང་གི་གནས། གང་གི་ཡང་འཇིགས་པ་མེད་པའི་སྐྱིད་པར་བྱོན་ན་བློ་ཡུལ་ན་ཡོད། དེར་དབྱར་ཆོས་ལ་དུས་མི་འགྱངས་པའི་མཚམས་གཅོད་དང། གསང་ནས་དགེ་སྦྱོར་གང་འཕེལ་གལ་ཆེ་ཆེ། པར་དེང་རང་གིས་སྨྲས་པ་ལ་ཉན་ན་དག།།གཞིའི་བཙུན་རྒན་མ་རྣམས་རང་མལ་དུ་ཅམ་བཞག །ལས་དཀའ་གང་དགོས་རྩེ་ལ་བྱས་ན། ད་ཆོད་བདེ་བའི་བརྟན་ས་ཟིན་པ་ཡོད་ནའང། བདུད་སྡིག་ཅན་བློ་དར་བས་ལས་བྱས་ཟིན་མེད་རང་གཞན་ཀུན་སྡུག་འདི་འདྲར་བཀོད་ལགས་ཀྱང་ལས་ཡིན། དེ་རྗེས་དམྱལ་རྒྱུ་མཆོག་དཔལ་བས་ཀྱང་བསམ་པའི་ཆ་ཙམ་ཡང་མ་རྫོགས། དིང་དུས་རྩེ་ཞོལ་སྡོང་རྟེན། རྗེ་བཙུན་སྦས་པའི་སངས་རྒྱས་ཁོ་ནའི་ཐུགས་རྗེ་ལ་བརྟེན། ནོར་ཡོད་དགུ་བཅལ་ལབ་མདོ་མེད་མིན་ཙམ་གྱི་དབུ་བསྟོད་པས་སེམས་ཀྱི་འཇོགས་དོད་ཙམ་གྱི་སྐབས་སུ་སྣང། འདི་ནས་ཇ་སྐོལ་སོགས་ཀྱི་སྤྲོས་སྤྲོས་ཀྱང་ཡེ་མེད། གང་ཡང་བསྒྲིགས་ལ་འཁྱོན་ངོས་ཕྱོགས་ཀྱི་བང་ཆེན་གཅིག་གི་ངོ་ལེན་ཡང་མེད་པའི་དུས་ཕྱིས་ལ་དོ་ཞག་ལས་སོད་སོད་པ་འོང་མ་མྱོང། ལར་རང་ཡང་རྣམ་གཡེང་མེད་པ་སྐྱིད་པའི་མཆོག་གསུང་པ་དེ་ལ་ངེད་འདུན་པ་ལགས་སོ། །གནམ་གང་ལ་སྒྲུབ་སྡེ་སྤྱིར་ཕུལ།